Sammonlahden hyvinvointiasemalla avautuu kiirevastaanotto 15.1.2025

Sammonlahden hyvinvointiasemalla avautuu keskiviikkona 15.1. uutena palveluna kiirevastaanotto. Kiirevastaanotto palvelee vain ajanvarauksella.

Vielä tällä hetkellä Lappeenrannan Armilan ja Sammonlahden kiirevastaanottotoiminta on keskitetty Etelä-Karjalan keskussairaalan A-siiven kahdeksannessa kerroksessa sijaitsevalle kiirevastaanotolle (Lappeenrannan kiirevastaanotto). Sammonlahden kiirevastaanotto siirtyy 15.1.2025 nimensä mukaisesti Sammonlahteen hyvinvointiaseman tiloihin osoitteeseen Torpanpellonkatu 2, 53850 Lappeenranta.

Puhelimitse tai verkossa tapahtuvan hoidontarpeen arvioinnin jälkeen potilaat ohjataan kiireellisyystarpeen mukaan päivystykseen, kiirevastaanotolle tai hyvinvointiaseman kiireettömälle vastaanotolle. Jos potilaan vaiva ei ole henkeä uhkaava tai ei vaadi päivystysluonteista hoitoa, ohjataan hänet kiirevastaanotolle, jolta saa apua 1–3 päivän kuluessa. Potilaat pyritään ohjaamaan lähimmälle kiirevastaanotolle.

Sammonlahden kiirevastaanotto palvelee maanantaista torstaihin klo 8–15 sekä perjantaisin ja juhlapyhien aattoina klo 8–14. Kiirevastaanotto toimii hoitajavetoisesti, ja hoitaja tarvittaessa konsultoi lääkäriä. Sammonlahden hyvinvointiasemalla toimivat myös HUS Diagnostiikkakeskuksen laboratoriopalvelut.

– Sairastuessa ja hoitoon hakeutuessa tärkeintä on ottaa aina ensin yhteyttä hoidon tarpeen arviointiin – yhteydenottotapoja on monia – tai hätätilanteessa soittaa 112, tähdentää ylilääkäri Sami Raasakka. Yhteydenottotavat löytyvät tästä tiedotteesta.

– On hyvä, että kiirevastaanottopalvelut löytyvät pian myös Lappeenrannan länsialueelta ja palvelut ovat lähempänä asiakkaita, kertoo Raasakka.

Hyvinvointiasemat, kiirevastaanotot ja Etelä-Karjalan yhteispäivystys auttavat sinua, kun sairastut äkillisesti tai sinulle sattuu tapaturma.

Toimi näin, kun sairastut äkillisesti

Hoidontarpeesi arviointi ja ajanvaraus tehdään joko puhelimitse ja verkossa.

Voit soittaa Päivystysapuun 116 117. Päivystysapu palvelee vuorokauden ympäri 24/7.

Voit käyttää Päivystysavun chat –palvelua, joka palvelee joka päivä klo 8–20. Chattiin pääset verkkosivuiltamme www.ekhva.fi sivun alalaidassa olevasta keltaisesta puhekuplapainikkeesta.

Voit ottaa yhteyttä myös Omaolon oirearvion digikanavan kautta, linkin löydät nettisivuiltamme.

Voit soittaa hyvinvointiasemiemme puhelinpalveluun 05 352 7260 (ma–pe 7–20).

Hoidontarpeen arviosta saat sairauteesi kotihoito-ohjeet ja tarvittaessa sinut ohjataan kiirevastaanotolle, päivystykseen tai saat ajan hyvinvointiasemalle.

Kiirevastaanotto

Kiirevastaanotolle on varattava aika. Hoidontarpeen arviointi ohjaa potilaan kiirevastaanotolle sellaisen äkillisen sairastumisen, vamman, pitkäaikaissairauden akuutin vaikeutumisen tai toimintakyvyn alenemisen vuoksi, joka vaatii hoitoa 1–3 vuorokauden sisällä, mutta ei kuitenkaan päivystyksellisesti.

Kiirevastaanottoja on pian avautuvan Sammonlahden lisäksi Lappeenrannassa Etelä-Karjalan keskussairaalan A-siiven 8. kerroksessa (Lappeenrannan kiirevastaanotto) ja Imatralla Honkaharjussa sekä virka-aikaan muillakin hyvinvointiasemilla. Vastaanottoja pitävät sairaanhoitajat ja lääkärit. Kiirevastaanotolla potilaan tutkii ensin hoitaja ja konsultoi tarvittaessa lääkäriä tai ohjaa potilaan lääkärin luo. Honkaharjun ja Lappeenrannan (keskussairaalan A8-kerroksen) kiirevastaanotot palvelevat myös iltaisin, viikonloppuisin ja arkipyhinä. Sammonlahden ja muiden hyvinvointiasemien kiirevastaanotot palvelevat virka-aikaan. Kaikki kiirevastaanotot ovat kaikkien eteläkarjalaisten käytössä, vaikka asiakkaat pyritäänkin ohjaamaan lähipalveluihin.

Milloin päivystykseen?

Päivystyksellisissä asioissa soita aina Päivystysapuun, p. 116 117 tai ota yhteyttä verkossa Päivystysavun chat –palvelun kautta. Vain erittäin kiireellisissä akuuteissa tapauksissa päivystykseen kannattaa lähteä ilman yhteydenottoa etukäteen. Etelä-Karjalan keskussairaalan yhteispäivystyksessä saat kiireellistä hoitoa ympäri vuorokauden.

Päivystyksessä hoidetaan potilaat, joiden tutkimusta tai hoitoa ei voida turvallisesti siirtää seuraavaan arkipäivään, ja joiden hoidon viivästyminen voi aiheuttaa pysyvää terveydellistä haittaa tai joiden henki on uhattuna.

Kiireellistä arviota tai hoitoa vaativia oireita ovat esimerkiksi

äkillisesti alkanut kova päänsärky

kova vatsakipu

äkillisesti merkittävästi alentunut yleisvointi

runsas verenvuoto

uusi rytmihäiriö.

Päivystyksessä potilaan vaiva kartoitetaan, ja mikäli vaiva ei ole päivystyksellinen, varataan hänelle tarvittaessa aika kiirevastaanotolle.

Hätätilanne

Henkeä uhkaavissa tilanteissa (esim. kova rintakipu, hengitysvaikeus, tajuttomuus, halvausoireet, äkillinen kouristelu) ota yhteys hätänumeroon 112.

Hätätilanteessa soita 112.

Lisätietoja:

Sami Raasakka, ylilääkäri, puh. 040 651 1594, sami.raasakka@ekhva.fi

Minna Häyhä, Etelä-Karjalan hyvinvointialueen avoterveydenhuollon johtaja, puh. 040 556 2530, minna.hayha@ekhva.fi